**ACADEMIA OAMENILOR DE ŞTIINŢĂ DIN ROMÂNIA**

**PLAN MANAGERIAL**

**Prof. dr. ing Adrian Alexandru BADEA**

**Mai 2016**

1. **Tradiţie, context actual şi misiune**

**Academia Oamenilor de Ştiinţă din România (AOSR), este o instituţie de interes public, for naţional de consacrare ştiinţifică, care reuneşte personalităţi reprezentative ale ştiinţei. Ea funcţionează în baza Legii nr. 31/15 ianuarie 2007, a Statutului AOSR, aprobat prin Hotărârea de Guvern HGR 641/2007 şi a Regulamentului de Organizare si Funcţionare, aprobat de Adunarea Generală a AOSR.**

**Aşa cum se consfinţeşte indubitabil încă din primul articol al Legii 31/2007,** AOSR este *continuatorul şi unicul legatar al Academiei de Ştiinţe din România* care a funcţionat în perioada 1935-1948 *şi al Asociaţiei Oamenilor de Ştiinţă din Români*a, înfiinţată prin Hotărârea Consiliului de Miniştri nr. 1.012 din 30 mai 1956, care şi-a schimbat titulatura din Asociaţia Oamenilor de Ştiinţă din România, în Academia Oamenilor de Ştiinţă din România, prin Hotărâre judecătorească, în anul 1996.

Istoria zbuciumată a Academiei noastre este prezentată, extrem de bine documentat, în cele două volume: „Istoria Academiei de Ştiinţe din România” şi „Istoria Asociaţiei Oamenilor de Ştiinţă din România”, scrise de Prof. dr. Ioan Scurtu şi Prof. dr. Corneliu Lungu.

Avem o tradiţie de peste 80 de ani, iar anul viitor vom aniversa 10 ani de la renaşterea Academiei noastre.

Pentru aceasta trebuie să fim permanent recunoscători celor doi preşedinţi fondatori: Prof. dr. Constantin ANGELESCU şi General (r) Prof. dr. Vasile CÂNDEA.

O tradiţie se realizează în ani prin activitatea unui mare număr de personalităţi prestigioase ale ştiinţei româneşti şi internaţionale, care au fost membri ai Academiei noastre, dar ea trebuie continuată şi consolidată prin activitatea noastră actuală şi viitoare.

Principala misiune a Academiei noastre este conceperea, promovarea, dezvoltarea, sprijinirea şi protejarea ştiinţei sub toate formele, acţiunile şi metodele directe, indirecte sau adiacente.

Conform Statutului preşedintele AOSR reprezintă instituţia în relaţiile cu terţe persoane fizice sau juridice din ţară şi străinătate şi este ordonator principal de credite. Preşedintele conduce lucrările consiliului ştiinţific, ale prezidiului AOSR, ale Adunării generale şi ale altor structuri AOSR la care participă. Preşedintele AOSR emite decizii în exercitarea atribuţiilor proprii, precum şi pentru punerea în executare a hotărârilor Consiliului ştiinţific şi ale Prezidiului AOSR.

Voi prezenta în continuare o serie de propuneri grupate în urmatoarele direcţii:

* Viaţa ştiinţifică;
* Difuzarea cunoştintelor;
* Resursele umane;
* Sprijinirea şi atragerea tinerilor către ştiinţă;
* Expertiza ştiinţifică;
* Partenariate/colaborari;
* Internaţionalizare;
* Baza materială;
* Management.

**Componenta esenţială a activităţii unei academii viaţa ştiinţifică se va manifesta prin diverse forme, dintre care menţionez:**

* **Conferinţe ştiinţifice proprii, academia continuând să organizeze anual două conferinţe ştiinţifice proprii la care vor participa toate sectiile AOSR urmărindu-se pe lângă excelenţă şi pluri-disciplinaritatea;**
* **Conferinţe şi seminarii organizate în parteneriat cu alte academii, universităţi sau institute de cercetare;**
* **Dezbateri ştinţifice pe tematici actuale ale ştiinţei (ateliere, mese rotunde);**
* **Organizarea la nivelul secţiilor a unor grupuri de lucru tematice care să cuprindă pe lângă membrii academiei şi tineri cercetători din universităţi sau institute de cercetare;**
* **Abordarea unor tematici de cercetare proprii pentru fiecare secţie ştiinţifică (anual 1-2 tematici, care se vor finanţa fie prin subvenţia bugetară, fie prin participarea la competiţii ştiinţifice naţionale şi internaţionale);**
* **Creşterea vizibilităţii ştiinţifice a tuturor membrilor academiei prin mărirea numărului de publicaţii ştiinţifice, în special în reviste cu bună vizibilitate.**

**Pentru creşterea prestigiului academiei noastre şi pentru difuzarea realizărilor noastre în cercuri cât mai largi ale lumii ştiinţifice dar şi a societăţii va trebui să utilizăm căi cât mai variate:**

* **Îmbunătăţirea calităţii articolelor publicate în seriile Analelor AOSR, poate şi prin micşorarea numărului acestor anale, prin reunirea preocupărilor mai multor secţii într-o serie, astfel încât articolele publicate să aibă toate doi recenzori, selecţia să fie mai riguroasă, iar numărul articolelor publicate de specialişti din străinătate să crească. Trebuie să ne propunem ca toate seriile Analelor în următorii doi ani să fie incluse în selecţiile unor Baze de date internaţionale (ISI, Scopus, Google Academic, ş.a.);**
* **Ţinerea la zi a paginii web** [**www.aosr.ro**](http://www.aosr.ro)**, atât varianta în română cât şi cea în engleză şi creşterea numărului de linkuri şi a imaginilor video;**
* **Diversificarea informaţiilor pe pagina facebook a Academiei noastre şi creşterea numărului de „prieteni”, în special în rândul tinerilor;**
* **Organizarea unor Conferinţe publice pe tematici ştiinţifice actuale, care să fie şi filmate şi introduse pe pagina web şi facebook;**
* **Diversificarea tematicii editurii AOSR şi oferirea cărţilor publicate şi într-o „Bibliotecă on-line” a Academiei, care poate conţine şi lucrări publicate de membrii noştri în alte edituri din ţară sau străinătate;**
* **Constituirea unui Birou pentru relaţii cu publicul şi cu presa, care să încerce o difuzare mai bună a realizărilor noastre în mass media;**
* **Completarea Arhivei AOSR, care a fost adusă într-o formă remarcabilă cu noi documente nu numai ale academiei, dar şi ale ştiinţei în general, care pot fi furnizate de mebrii noştri.**

**Toţi membrii Academiei noastre au dobândit o bogată capacitate de expertiză ştiinţifică sau tehnică care este util să fie valorificată.**

**Ne propunem să stabilim pentru diferite domenii ştiinţifice sau tehnice grupuri de experţi dintre membrii academiei noastre sau alte personalităţi care doresc să se se afilieze acestor grupuri.**

**Aceste grupuri de expertiză care se pot transformă în comitete pe domenii vor fi publicate pe pagina noastră web şi vor fi popularizate şi pe alte site-uri web sau printr-o broşură care va fi trimisă atât instituţiilor administraţiei centrale sau locale de stat, cât şi unor importanţi agenţi economici.**

Una dintre problemele majore ale dezvoltării industriale şi sociale a României, şi nu numai a ei, o constituie lipsa personalului cu pregătire ştiinţifică şi tehnică superioară de calitate. Pentru formarea acestuia este necesară o reformare a predării ştiinţelor încă din primii ani de şcoală, în liceu şi apoi în universităţi. În această direcţie Academia noastră poate să-şi aducă un aport prin:

* Implicarea şi luarea de poziţie publică la întocmirea curiculei şcolare de către MEC pentru învăţământul preuniversitar, dar şi la perfecţionarea tehnologiei didactice;
* Continuarea şi dezvoltarea cercului de „Creativitate” pentru studenţi prin extinderea lui şi la filialele din ţară, mai ales acolo unde există o tradiţie recunoscută (Iaşi, Timişoara, Brasov);
* Organizarea unor întâlniri/conferinţe în şcoli şi universităţi pentru popularizarea unor domenii ştiinţifice în care Academia noastră are o reală expertiză;
* Instituirea unui „premiu de creativitate” pentru tineri (elevi sau studenţi), care va fi acordat anual impreună cu fundaţia Stienţica;
* Realizarea unor resurse pedagogice on-line pentru elevi, în colaborare şi cu alte universităţi partenere, care să fie introduse pe pagina web a Academiei. Prin acestea dorim să ne adresăm cu prioritate elevilor din mediul rural, unde calitatea predării lasă de dorit în multe cazuri, iar şansele de pregătire universitară a acestei populaţii şcolare, care a reprezentat în istoria modernă a României un izvor esenţial de oameni de ştiintă, au diminuat îngrijorator.

Pentru prestigiul unei academii calitatea ştiinţifică a membrilor ei este esenţială. În acest scop ne propunem să continuăm:

* Creşterea numărului de membrii asociaţi ai AOSR, prin atragerea unor specialişti mai tineri cu certă valoare ştiinţifică, un potenţial de creştere important şi ataşament faţă de obiectivele academiei noastre;
* Criteriul principal de selecţie il va constitui vizibilitatea ştiinţifică a candidatilor ( număr lucrari, număr citări, indicele h ,etc.). Aceste criterii minimale vor fi particularizate pe secţii şi aprobate de Consiliul Stiinţific al AOSR;
* Selectarea membrilor corespondenţi din rândul membrilor asociaţi ai academiei noastre, care au dovedit prin realizările lor concrete că s-au încadrat activ în viaţa secţiilor şi filialelor academiei;
* La discutarea cererilor de primire de noi membri sau de avansare, recomandarea secţiilor şi filialelor este obligatorie;
* Sprijinirea personalului angajat al Academiei prin găsirea unor posibilităţi de creştere a veniturilor şi a perfectionarii continue a acestora;
* Sprijinirea membrilor Academiei cu probleme de sănătate, prin formarea în Bucureşti şi în filiale a unor „Grupuri de consiliere medicală”, formate prioritar din membri ai Academiei, care să ofere la cerere, cele mai bune sfaturi şi căi de rezolvare a acestor probleme.

**AOSR nu are încă propriile institute sau centre de cercetare, astfel că principala cale pe care o avem pentru a ne implica direct în activitatea de cercetare este cea a parteneriatelor cu universităţi, institute şi centre de cercetare cu prestigiu. În ultimii ani s-au dezvoltat în ţară numeroase centre de cercetare cu o bază materială valoroasă, dar care nu pot funcţiona la nivelul corespunzător dotărilor, din lipsa de know-how şi personal. Academia noastră poate interveni exact cu aceaste componente.**

**În acest scop ne propunem:**

* **Mărirea numărului de membri asociaţi cu personalitate juridică prin stabilirea unor noi protocoale de colaborare între AOSR şi universităţi sau instituţii de cercetare;**
* **Invitarea unor centre sau instituţii de cercetare să-şi desfaşoare activitatea sub egida AOSR;**
* **Acordarea patronajului AOSR unor reviste de specialitate de prestigiu indexate în Bazele de Documentare Internaţionale;**
* **Patronarea de către AOSR a unor şcoli din învăţământul preuniversitar;**
* **Participarea AOSR la consorţii de cercetare constituite în vederea participării la competiţii de cercetare naţionale sau internaţionale;**
* **Participarea AOSR la Claustere de cercetare şi iniţierea de către noi a unor astfel de Claustere.**

**Internaţionalizarea activităţii este esenţială pentru creşterea prestigiului şi vizibilităţii Academiei noastre.**

**În acest scop propunem:**

* **Valorificarea mai bună a partenariatului semnat cu Academia de Ştiinţe din Shanghai;**
* **Creşterea numărului de partenariate bilaterale prin contactarea altor Academii de Ştiinţe din lume;**
* **„Filiala AOSR din New York să se transforme în „Filiala AOSR din SUA” şi înfiinţarea altor filiale în ţări în care avem un număr important de Membri de Onoare;**
* **Dezvoltarea legăturilor cu „Academia Româno-Americană” din SUA;**
* **Iniţierea unor demersuri pentru participarea AOSR la reţelele internaţionale în domeniul ştiinţei , în special ICSU ( Internaţional Scientific Council), sau la reţele interacademice cum sunt :** InterAcademy Partnership (IAP), European Academies Science Advisory Council (EASAC) **,** ALL European Academies (ALLEA),

s.a.

**9. Baza materiala**

**Baza materială reprezintă, cred, una dintre cea mai sensibilă problemă a Academiei noastre. Practic în prezent nu avem nici o proprietate a noastră, ceea ce nu ne asigură stabilitate şi siguranţă.**

**În acest sens ne vom concentra eforturile în două direcţii:**

1. **Rezolvarea problemelor legate de actualul sediu prin:**

* **Urmărirea încheierii acţiunii de dezmembrare şi partajare a actualei clădiri, între Academia Română şi Primăria Generală a Capitalei, reprezentată prin AFI, acţiune care trenează de aproape 3 ani;**
* **Actualizarea protocolului de transmitere în administrare între PGC şi AOSR pentru partea din clădire care va aparţine PGC şi analiza în faza următoare a posibilităţilor de cumpărare a acestei părţi;**
* **Încheierea cu Academia Română a unui contract de transmitere în administrare sau comodat pentru partea din imobil care va trece în proprietatea acesteia şi analiza posibilităţilor de cumpărare a acesteia.**

1. **Continuarea demersurilor pentru construirea unui sediu nou pentru care s-a întocmit o primă variantă a Studiului de fezabilitate. În acest sens trebuie să rezolvăm următoarele:**

* **Deplasarea amplasamentului terenului primit prin lege la Otopeni cu circa 35 m, pentru a putea primi avizul de construcţie de la Autoritatea Aeronautică Română, sau primirea de la Ministerul de Interne, noul proprietar al terenului din jur a spatiului suplimentar necesar sau a unui alt amplasament;**
* **Adaptarea proiectului şi studiului de fezabilitate la noul amplasament;**
* **Găsirea fondurilor pentru realizarea proiectului.**

**În paralel cu aceste două acţiuni principale în domeniul bazei materiale, ne vom preocupa şi de :**

* **Întocmirea proiectului de consolidare a actualului sediu, care în urma studiului efectuat se încadrează în clasa II de risc seismic;**
* **Realizarea unui ascensor care să unească cele 5 nivele ale clădirii (subsol, parter, etajul1, etajul2, mansarda);**
* **Modernizarea dotărilor tipografiei şi a bazei de calcul a Academiei noastre.**

**Pentru a realiza un management performant al Academiei noastre propunem:**

* Menţinerea în toate sectiile si filialele, cat si la sediul central a unei atmosfere de prietenie şi încredere reciprocă, rezultat al unei bune colaborări şi al unui climat de muncă bazat pe responsabilitate individuală şi cultură de grup specifică. Va trebui să susţinem în continuare relaţiile interpersonale pe baza respectului reciproc şi a respectării criteriilor de valoare, fără de care nu vom convieţui niciodată în realitate şi normalitate;
* **Mobilizarea unui număr cât mai mare dintre membri noştri la viaţa Academiei. În acest scop propun ca preşedintele ales, împreuna cu preşedintele de onoare să aibă discuţii personale cu fiecare dintre membrii Academiei;**
* **Stabilirea unor atribuţii concrete şi clare pentru fiecare membru al Prezidiului Academiei;**
* **Redefinirea şi precizarea clară a atribuţiilor şi responsabilităţilor fiecărei persoane angajate a AOSR;**
* Transparenţa în decizii - acestea vor fi luate cu cunoştinţa şi acordul structurilor de conducere din Academie;
* Dezvoltarea de mijloace informatice/TIC suport care să faciliteze activităţile de transmitere/colectare a informaţiilor intre sediul central, filiale şi secţii;
* Organizarea şedinţelor Consiliului Ştiinţific al Academiei cu frecvenţa prevăzută în Statutul şi ROF- ul AOSR

Cele prezentate sunt câteva dintre gândurile personale, ele nu pot fi exhaustive şi poate unele nu sunt cele mai potrivite, din aceste considerente, opiniile şi iniţiativele dumneavoastră sunt extrem de necesare şi binevenite oricând.

Profesor Adrian Badea